הבוקר עם טל ואביעד

"הבוקר עם טל ואביעד", שבעבר נקראה "תוכנית הבוקר", הייתה תוכנית רדיו יומית בהנחיית טל ברמן ואביעד קיסוס ששודרה בתחנת הרדיו "אקו 99 FM", בסינדיקציה ברדיו קול רגע וברדיו צפון ללא הפסקה. התוכנית עסקה באקטואליה רכה, בבידור, ובתכנים מהרשתות החברתיות. חלק מהדיונים בתוכנית עסקו באירועים יום-יומיים – החל ממשאית הזבל שהפריעה בכל בוקר לטל ברמן, ועד ללוח הזמנים של אביעד קיסוס בימי חמישי.

התוכנית שודרה בימי א'-ה' בין השעות 7:00-9:30. בין אוגוסט לאוקטובר 2019, התוכנית התארכה בחצי שעה, כך ששודרה ב-7:00-10:00. כאשר אחד המגישים נעדר, השני שידר לצד מנחה מחליף. לרוב היה זה אחד מהבאים: שחר סגל, נעמי לבוב, שרון דוידוביץ' או חגית גינזבורג.

ב-13 השנים האחרונות של התוכנית, היא הופקה על ידי אילאיל נדב.

 היסטוריה 
התוכנית נוצרה כשהיא מבוססת על פורמט דרום-אפריקאי, בתמיכת מי שהיה אז הבעלים של תחנת "רדיו תל אביב", מיליונר דרום-אפריקאי. טל ברמן אף נשלח, טרם תחילת שידורי התוכנית, לשהות של שבוע בדרום אפריקה, בה התארח בתחנת רדיו נוספת בבעלות אותו מיליונר, לצורך הכרת הנושא, תוך שהוא מתלווה לצוות תוכנית הבוקר שם.

תוכנית הבוקר בהנחייתם של טל ברמן ואביעד קיסוס עלתה לאוויר ב-7 ביולי 2002 ברדיו תל אביב. בשבועות הראשונים שימש ברמן כמגיש העיקרי, בעוד קיסוס היה אחד משלושה מגישים מתחלפים ששימשו כ"סייד-קיק" לברמן, לצד יובל אברמוביץ' וגליה אלוני-דגן. אלוני-דגן פרשה כעבור מספר שבועות, אברמוביץ' כעבור שנה וברמן וקיסוס הפכו למגישים שווי מעמד. כבר בשנה הראשונה לתוכנית, ברמן וקיסוס זכו בפרס "אנשי השנה" בתחום הרדיו.

לקראת סוף 2009, שידור התוכנית הופסק ברדיו תל אביב. לאחר כשנה, התוכנית חזרה לאוויר בתחנת הרדיו "אקו 99FM", ומאז שודרה שם באופן קבוע עד לתוכנית האחרונה, במאי 2023.

ביולי 2015 חגגה התוכנית 13 שנות שידור ב"ספיישל בר-מצווה" חגיגי, במהלכו ברכו אנשים חשובים, ובהם נשיא המדינה, את המגישים. בשבוע שבו שודרה תוכנית הספיישל נתבקשו המאזינים להעלות לדף הפייסבוק של התוכנית תמונות מביכות מבר המצווה שלהם, כשהתמונה המביכה ביותר זיכתה את מעלה התמונה בטיול משפחתי לאירופה.

במהלך 2015 הגיש איל גולן תביעת לשון הרע כנגד ברמן, קיסוס ורדיו אקו 99 FM בשל אמירותיהם של השדרנים בנוגע לפרשת משחקי חברה אשר במסגרתה גולן ואחרים נחשדו בניצול מיני של קטינות ובמסגרתה דני ביטון, אביו של גולן הורשע בסרסור בקטינות ונגזרו עליו שנתיים בכלא בשל כך. לאחר הגשת התביעה גולן הגיע לפשרה מחוץ לבית המשפט עם ברמן וקיסוס אך בעקבות דבריהם של השדרנים בתוכניתם על כך שהתביעה נגדם נמשכה החליט גולן בקשה לבית המשפט להפוך את ביטול התביעה. פנייתו של גולן נדחתה על בית המשפט והוא חויב בתשלום הוצאות משפט לנתבעים.

ב-5 בפברואר 2023, לאחר 20 שנה, הודיעו הצמד על סיום התוכנית במאי 2023.

התוכנית האחרונה שודרה ב־4 במאי 2023. החל מ-7 במאי החל ברמן לשדר באותה משבצת שידור בתחנה תוכנית בוקר חדשה, בשם "בוקר חדש", לצד תם אהרון ואביה פרחי.

 נתוני האזנה 
לפי נתוני סקר TGI, בסוף 2015, עמדו נתוני ההאזנה של התוכנית על כ-270,000 מדי יום. בחצי השני של 2016 היו לתוכנית 285,000 מאזינים. בחצי הראשון של 2017 האזינו לתוכנית 248,000 אנשים. בחצי השני של אותה שנה האזינו לה 270,000 מדי בוקר. בחצי הראשון 2018 משכה התוכנית 295,000 מאזינים. זו הייתה תוכנית הבוקר בעלת אחוזי ההאזנה הגבוהים ביותר ברדיו האזורי בישראל.

 אינטראקציה עם המאזינים 
 סיפורים 
בכל תוכנית 4 מאזינים (2 מאזינים בכל שעה) עלו לשידור על מנת לספר סיפור שעוסק בנושא כלשהו המנוסח כשאלה שאותה הגדירו המגישים בראשית התוכנית (למשל: "כיצד נפצעתם בצורה מוזרה?" או "למה אתם לא מעוניינים ללכת לארוחת החג השנה?"). לעיתים פינה זו לא התקיימה ובמקומה התבקשו המאזינים המעוניינים בכך לעלות לשידור במסגרת משחק חידון משתנה. במקרים אלו לעיתים התחרו מספר מאזינים על הפרס הכספי. הפרסים בפינה מומנו לרוב באמצעות תוכן שיווקי.

 שליחת מסרונים או תגובות בפייסבוק 
בכל יום, לאחר אחד הדיונים שהתקיימו בתוכנית ביקשו המגישים מהמאזינים לשלוח דוגמאות כתובות או תמונות בנושא שקשור לדיון בתוכנית. המאיזינים התבקשו לרוב לשלוח את תגובותיהם ב-SMS (ובהמשך כהודעות בוואטסאפ), ולעיתים כתגובה לפוסט שהועלה לדף הפייסבוק של התוכנית.

בנוסף לדף הפייסבוק הרשמי פעלה במקביל גם קבוצה של מאזיני התוכנית ברשת החברתית, שהמשיכה להיות פעילה גם לאחר ירידת התוכנית מהאוויר. עם הבשורה על הירידה הצפויה של התוכנית התגבשה גם קבוצת וואטסאפ של המאזינים האדוקים, שאף הפתיעו את ברמן וקיסוס בימי השידור האחרונים מחוץ לאולפן התחנה עם מתנות מותאמות אישית לכל אחד מהם. קבוצת הוואטסאפ שזכתה לכינוי "רק 300?!" (תגובתו של ברמן כשנודע לו כמה חברים יש בקבוצה בשבוע הפעילות הראשון שלה) ממשיכה גם היא להיות פעילה לאחר סיום התוכנית.

 משחק 21 שאלות 
באוגוסט 2019 נחנכה פינה קבועה ששודרה בסוף התוכנית, במסגרתה המגישים משחקים "21 שאלות" עם מאזין או מאזינה. במהלך המשחק על המתחרה לזהות דמות, הקשורה לרוב לאירועי השבוע, באמצעות שאילת 21 "שאלות כן/לא". למאזין המתחרה ניתנים שני רמזים - האחד רמז ציטוט שנאמר על ידי הדמות בעבר, השני רמז שיר שקשור אל הדמות בדרך כלשהי. לרשות המאזין שתי דקות לנחש את הדמות, ובעשר השניות האחרונות הוא זכאי לקבל חצי דקה נוספת היה והצליח לשאול שאלה שהתשובה עליה היא "כן". על מנת לעלות לשידור ולהתחרות יש לענות נכונה באמצעות SMS על שאלה שעוסקת באחד מתכני התוכנית של אותו היום. הפינה נושאת פרס כספי שנצבר ליום המחרת אם המאזין לא הצליח לזהות את הדמות.

 מושגים מיוחדים לתוכנית 
 פתטלפי - המגישים זיהו ידוענים שמפרסמים תמונות, לרוב תמונות סלפי, שמוצגות כרגע ספונטני, אך בפועל הן תוכננו מראש ונועדו לפאר את המצטלמים.
 FTB (פרגון טל ברמן) – כאשר ברמן החמיא לפרסומת מסוימת במסגרת הפינה "דבר המפרסם".
 Oh Sheet! – "אפליקציית" הסדין החשמלי הפיקטיבית של אביעד קיסוס, שבאמצעותה ניתן להדליק את הסדין החשמלי דרך המכשיר החכם.
 וידאוטלפי – סרטון פתטלפי, ולא תמונה. המושג הוטבע לראשונה לאחר פרסום סרטון בו חבר הכנסת לשעבר ינון מגל מתאמן במטווח.
 טרנינג דיי – ב-18 בינואר 2018 הכריזו המגישים על ימי ראשון כימים בהם מותר ואף רצוי להגיע למקומות עבודה ולצאת מהבית באופן כללי לבושים במכנס טרנינג. כצידוק ללבישת מכנסי האימון, הציע קיסוס למאזינים לספר במקום העבודה שלבישת מכנסי האימון הם למעשה אקט טקסי של הכת וכי המגישים הם "המנהיגים הרוחניים של הבורגנות החילונית".
 שוּל - כינוי לאישה ישראלית סטריאוטיפית בשנות ה-50 לחייה (על משקל קארן).

 פינות קבועות בתוכנית 
 האישה הטובה (חגית גינזבורג) – פינת הטלוויזיה של התוכנית, שהיא גם פינת משחק. בפינה זו המגישים קיבלו 3 ציטוטים ששודרו בטלוויזיה בשבוע האחרון, והיו צריכים לנחש את זהות המצוטטים. הפינה שודרה בימי ראשון.
דבר המפרסם (גולן נוחיאן) – פינה שסיקרה פרסומות חדשות בטלוויזיה, ברדיו ובשאר מדיות הפרסום. הפינה שודרה בימי ראשון.
 באמא שלך (עינת נתן) – פינת ההורות של התוכנית. הפינה שודרה בימי שני.
השמוליגרף (גלי אבידן) – משחק בו המגישים נשאלו בכל שבוע מספר שאלות אישיות סביב נושא אקטואלי, ובהתאם למה שענו קיבלו תוצאה משעשעת.
 סירייסלי - פינה בה המגישים ראיינו איש מקצוע או אדם בעל אג'נדה מתחומים רוחניים או יוצאי דופן, כגון אדם המטפל באמצעות תחקור גלגול נשמות או אדם המאמין שכדור הארץ שטוח. לרוב הפינה נפתחה בראיון ולאחריו מתחו המגישים ביקורת, באופן קומי, אודות המרואיין ואמונתו. הפינה שודרה בימי שלישי.
פופ טארטס (אפי טריגר) – פינת סיקור של חדשות מתחום הטלוויזיה והקולנוע, בעלת שם זהה לבלוג של טריגר. הפינה שודרה בימי שלישי.
 מועדון ארוחת הבוקר (לימור לניאדו תירוש) – פינת האוכל של התוכנית, בה לניאדו תירוש הציגה מתכונים. המתכונים התפרסמו גם בדף הפייסבוק של התוכנית. הפינה שודרה בימי רביעי.
 אנטי סוציאלי (עידו כהן, איתי מרקסון, מיכל כספי) – פינת משחק בה טל ואביעד קיבלו 3 סטטוסים מהרשתות חברתיות והיו צריכים לנחש מיהו הידוען שפרסם אותם. הפינה שודרה בימי רביעי.
 שיחה עם אביה פרחי מ-MTV ישראל, בה היא סיקרה מדי שבוע טרנד או אירוע מוזיקלי עולמי או מקומי משמעותי. הפינה שודרה בימי חמישי.
אוי דוידוביץ' (שרון דוידוביץ') – פינת הספורט שסקרה את אירועי הספורט השבועיים בישראל ובעולם. הפינה שודרה בימי חמישי.
היה או לא היה (עדן יואל, צליל הופמן, משה טצת, ליאורה גולדנברג שטרן ואחרים) – טריווית רכילות שבמהלכו כל אחד מהמגישים היה צריך לנחש מהי כותרת הרכילות השקרית מתוך 4 שהוצגו על ידי המגיש/ה. הפינה שודרה בימי חמישי.
נחש מה לובש – פינה בה המגישים שוחחו עם ידוען והיו צריכים לנחש מה הוא לבש בזמן השיחה.
החיפוש – פינה בה המגישים העלו לשידור ידוען ושוחחו עמו על ההשלמות האוטומטיות שמופיעות בעת חיפוש שמו בגוגל.
המאסטרו (אמיר צוויבן) - חידון מוזיקלי בו היו צריכים טל ואביעד לזהות שירים שניגן צוויבן באולפן, ולמצוא את המכנה המשותף ביניהם.

 פרסים 
 אנשי השנה בתחום הרדיו (2003)
 תוכנית הרדיו הטובה ביותר (כנס העיתונות באילת, 2013)

 קישורים חיצוניים 




הערות שוליים

קטגוריה:תוכניות ברדיו האזורי
קטגוריה:טל ברמן